பொதுவாக, `சினிமா பார்க்காத... கெட்டுப்போயிடுவ. ரசிகனா சுத்தாதே, ஊதாரி ஆயிடுவ'னு திட்டுவாங்க. ஆனா, நான் சினிமா பார்த்துக் கெட்டுப்போகலை. ரஜினிக்கு ரசிகனாகி, இன்னைக்கு அவர் படத்துக்கு ஆர்ட் டைரக்டர் ஆயிட்டேன். ஒருநாள் கொட்டும் மழையில் என் கிராமத்தின் குடிசை வீட்டுக்குள் இருந்த சமயத்துல, ரஞ்சித் சார்கிட்ட இருந்து போன். `ரஜினி சாரோட `கபாலி' படத்துக்கு நீங்கதான் ஆர்ட் டைரக்டர். உடனே சென்னைக்கு வாங்க'னு சொன்னார். எந்த மண்ணில் ரஜினி ரசிகனாகத் திரிஞ்சேனோ, எந்த ஊரில் ரஜினி சார் படங்களை டிவி-யில ஒளிபரப்ப நெல்மூட்டையைத் திருடி விற்றேனோ... அந்த மண்ணில் இருந்தப்போ, எனக்குக் `கபாலி' பட வாய்ப்பு கிடைச்சது. யாரை நான் தலைவனா ஏற்றிருந்தேனோ, அவர் மூலமாவே என் பொருளாதாரச் சூழல்ல முன்னேற்றம் கிடைச்சிருக்கு. பேராவூரிலிருந்து ரெயின்கோட் மாட்டிக்கிட்டு பைக்கில் சென்னைக்குக் கிளம்பி வந்தேன். ரஞ்சித் சார் என்னை ரஜினி சாரிடம் அறிமுகப்படுத்தி வெச்சார். `இவர் உங்களோட ரசிகன் சார்'னு ரஞ்சித் சொல்ல, என் குடும்பம், கலை இயக்கம் குறித்து விசாரித்தார் ரஜினி சார்.